พธม.บุกป.ป.ป.ช.สอบ อสมท.เอื้อสัญญาช่อง3
โฆษกพธม.บุกป.ป.ช.สอบ อสมท.ต่อสัญญาไทยทีวีช่อง3มิชอบ แฉพิรุธจ่ายผลตอบแทนรายได้น้อยกว่าความเป็นจริง
9 มี.ค. 2553

โฆษกพธม.บุกป.ป.ช.สอบ อสมท.ต่อสัญญาไทยทีวีช่อง3มิชอบ แฉพิรุธจ่ายผลตอบแทนรายได้น้อยกว่าความเป็นจริง
ที่สำนักงานคณะกรรมการป้องกัน และปราบปรามการทุจริตแห่งชาติ หรือ ป.ป.ช. นายปานเทพ พัวพงษ์พันธ์ โฆษกพันธมิตรประชาชนเพื่อประชาธิปไตยพร้อมด้วยนายนิติธร ล้ำเหลือทนายความ เดินทางยื่นหนังสือร้องเรียนต่อคณะกรรมการป.ป.ช. ขอดำเนินการตรวจสอบในข้อเท็จจริง และพฤติการณ์ของคณะกรรมการบมจ.อสมท จำกัด(มหาชน) อาจเข้าข่ายการกระทำความผิดตามพระพระราชบัญญัติว่าด้วยความผิดเกี่ยวกับการเสนอราคาต่อหน่วยงานของรัฐ พ.ศ. 2542 พระราชบัญญัติบริษัทมหาชนจำกัด พ.ศ. 2535 ประมวลกฎหมายอาญา พระราชบัญญัติว่าด้วยความผิดของพนักงานในองค์การหรือหน่วยงานของรัฐ พ.ศ. 2502 และกฎหมายอื่นๆ กรณีการรับข้อเสนอในการต่อสัญญาร่วมดำเนินกิจการส่งโทรทัศน์สีระหว่าง บริษัท อสมท จำกัด (มหาชน) และ บริษัท บางกอกเอ็นเตอร์เทนเม้นต์ จำกัด หรือไทยทีวีสีช่อง3โดยมิชอบมีเจตนามุ่งหมายมิให้มีการแข่งขันราคาอย่างเป็นธรรม เพื่อเอื้ออำนวยแก่ผู้เข้าทำการเสนอราคารายใดรายหนึ่งให้เป็นผู้มีสิทธิทำสัญญากับหน่วยงานของรัฐ เอื้อประโยชน์ต่อเอกชน ให้จ่ายผลประโยชน์ตอบแทนตำกว่าเป็นจริง 
ทั้งนี้ เห็นว่าหาก อสมท.รับข้อเสนอไทยทีวีช่อง3 ด้วยการจ่ายผลประโยชน์ 405 ล้านบาท เพื่อให้ต่อสัญญาออกไปอีก 10 ปี และจ่ายค่าตอบแทนตลอด 10 ปีเพียง 2,002.16 ล้านบาทเมื่อรวมกันแล้วมีผลตอบแทนเฉลี่ยเพียงปีละประมาณ 240 ล้านบาทเศษเท่านั้น ซึ่งต่ำกว่าผลตอบแทน ของสถานีโทรทัศน์แบบบอกรับสมาชิก ซึ่งมีผู้ชมและรายได้น้อยกว่าเนื่องจากต้องจ่ายให้กับอสมทเฉลี่ยปีละประมาณ 650 ล้านบาทมีความแตกต่างกันถึงเกือบ3เท่าตัว ขณะที่ผลรายงานการศึกษาของคณะกรรมาธิการการสื่อสารและโทรคมนาคม สภาผู้แทนราษฎรระบุว่าผลตอบแทนที่อสมทควรได้รับในช่วงเวลา 10 ปีเมื่อทำสัญญากับไทยทีวีช่อง3 ควรอยู่ที่ 6,348ล้านบาท